KIRJALLINEN KYSYMYS E-2353/00 esittäjä(t): Adriana Poli Bortone (UEN) ja Sergio Berlato (UEN) komissiolle. Maatilojen hoitokustannusten alentaminen.



Virallinen lehti nro 103 E , 03/04/2001 s. 0130 - 0131



KIRJALLINEN KYSYMYS E-2353/00 esittäjä(t): Adriana Poli Bortone (UEN) ja Sergio Berlato (UEN) komissiolle (13. heinäkuuta 2000) Aihe: Maatilojen hoitokustannusten alentaminen Voiko komissio kertoa, aikooko se antaa asetuksen, joka mahdollistaa tukia ja tulonmenetyksistä myönnettäviä korvauksia koskevan ennakkomaksun maksamisen asetuksen ETY 1765/92(1) ja asetuksen ETY 2078/92(2) (jotka sisällytettiin Agenda 2000 -uudistuksen yhteydessä annettuun asetukseen EU 1775/99(3)) mukaisesti, kuten on jo tehty asetuksen ETY 2080/92(4), asetuksen ETY 565/80(5) ja asetuksen ETY 3665/87(6) kohdalla? Näin vältettäisiin ongelmia, jotka aiheutuvat korvausten maksamisesta vastaavien yksiköiden (AIMA, nykyisin AGEA) kyvyttömyydestä noudattaa määräaikoja, ja maatilat, jotka nyt joutuvat lainaamaan kyseiset summat pankista, säästäisivät kustannuksissa. (1) EYVL L 181, 1.7.1992, s. 12. (2) EYVL L 215, 30.7.1992, s. 85. (3) EYVL L 212, 12.8.1999, s. 9. (4) EYVL L 215, 30.7.1992, s. 96. (5) EYVL L 62, 7.3.1980, s. 5. (6) EYVL L 351, 14.12.1987, s. 1. Franz Fischlerin komission puolesta antama vastaus (11. syyskuuta 2000) Komissio on tietoinen siitä, että tukien ja palkkioiden maksaminen tuensaajille on yhteisen maatalouspolitiikan (YMP) tehokkuuden tärkeä osatekijä. Tukijärjestelmästä tiettyjen peltokasvien viljelijöille 30. kesäkuuta 1992 annetussa neuvoston asetuksessa (ETY) N:o 1765/92 velvoitettiin jäsenvaltioiden maksajavirastot maksamaan peltokasvien tuet asetuksessa säädetyssä määräajassa. Varainhoitovuodesta 2000 alkaen sovellettavassa tukijärjestelmästä tiettyjen peltokasvien viljelijöille 17. toukokuuta 1999 annetussa neuvoston asetuksessa (EY) N:o 1251/1999(1) vahvistetaan kyseisten tukien maksamiselle uudet määräajat. Jos nämä tuet maksettaisiin ennakkoina tuensaajille, komission pitäisi korvata nämä maksut jäsenvaltioille ennakolta. Tämä tarkoittaisi, että siirtymävaiheena toimivana varainhoitovuonna huomattava määrä varoja otettaisiin kannettavaksi kahteen kertaan. Tällöin Euroopan parlamentin, neuvoston ja komission talousarviota koskevasta kurinalaisuudesta ja talousarviomenettelyn parantamisesta 6. toukokuuta 1999 tekemässä toimielinten välisessä sopimuksessa vahvistetut enimmäismäärät ylittyisivät. Tukia ei siis ole mahdollista maksaa ennakolta. Italian maksajaviraston AGEA:n maksamien peltokasvien tukien osalta voidaan todeta, että komissio on pyytänyt Italiaa vahvistamaan valvontaa tällä alalla. Koska tarkastukset pitää tehdä ennen maksujen suorittamista, komissio on sallinut Italian viivästyttää kyseisiä maksuja ja suorittaa ne kuuden kuukauden kuluessa maksamiselle säädetystä määräajasta. Lisäksi ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30. kesäkuuta 1992 annetussa neuvoston asetuksessa (ETY) N:o 2078/92 ja maatalouden metsitystoimenpiteitä koskevasta yhteisön tukijärjestelmästä 30. kesäkuuta 1992 annetussa neuvoston asetuksessa (ETY) N:o 2080/92 ei vahvisteta vanhoihin liitännäistoimenpiteisiin liittyvien maksujen suorittamisen määräaikoja. Näiden asetusten mukaan jäsenvaltioilla on vapaus vahvistaa kansallisella tasolla hallinnolliset säännökset, jotka parhaiten vastaavat ohjelmien ominaispiirteitä. (1) EYVL L 160, 26.6.1999.